มาตรการภาษีเพื่อส่งเสริมการท่องเที่ยวเมืองรอง ช่วยกระตุ้นการท่องเที่ยวไทยและกระจายรายได้สู่ชุมชน
ปลัดกระทรวงการท่องเที่ยวและกีฬา  ระบุ มาตรการภาษีเพื่อส่งเสริมการท่องเที่ยวเมืองรอง กรณีให้สิทธิ์ลดหย่อนสำหรับบ้านพักที่ไม่ใช่โรงแรม ช่วยกระตุ้นการท่องเที่ยวไทย และกระจายรายได้สู่ชุมชน พร้อมเดินหน้าร่วมกับหน่วยงานที่เกี่ยวข้องผลักดันให้เกิดผลเป็นรูปธรรม

นายพงษ์ภาณุ เศวตรุนทร์ ปลัดกระทรวงการท่องเที่ยวและกีฬา กล่าวถึงมาตรการทางภาษีเพื่อส่งเสริมการท่องเที่ยวเมืองรองกรณีให้สิทธิ์ลดหย่อนสำหรับบ้านพักที่ไม่ใช่โรงแรม โดยพิจารณาให้ผู้ประกอบการ หรือชาวบ้านที่มีห้องว่าง หรือห้องพักรวมกันไม่เกิน 4 ห้อง และมีผู้เข้าพักรวมกันไม่เกิน 20 คน สามารถจดแจ้งกับกระทรวงมหาดไทยเพื่อนำห้องว่างของตนเองมาเปิดบริการให้กับนักท่องเที่ยวเป็นรายได้เสริมให้กับครอบครัว จะช่วยกระจายรายได้สู่ท้องถิ่น เสริมสร้างความเข้มแข็งทางเศรษฐกิจ ชุมชนและทำให้เกิดเงินหมุนเวียนแก้ปัญหาความเหลื่อมล้ำทางเศรษฐกิจของประเทศ พร้อมเห็นว่า มาตรการดังกล่าวจะเกิดผลในทางปฏิบัติได้จริง กระทรวงการท่องเที่ยวฯ ต้องร่วมมือกับหน่วยงานที่เกี่ยวข้อง เดินหน้าฝึกอบรมผู้ประกอบการ หรือชาวบ้านให้เป็นเจ้าบ้านที่ดี  พร้อมส่งเสริมให้ปฏิบัติตามพระราชบัญญัติโรงแรม กฎหมายตรวจคนเข้าเมืองและกฎหมายภาษี รวมทั้งสร้างความเข้มแข็งให้แก่ชุมชน ตลอดจนกำหนดเขตพื้นที่พิเศษให้ชุมชน มีมัคคุเทศก์ชุมชน หรือปราชญ์ท้องถิ่น ทำหน้าที่สนับสนุนการท่องเที่ยวในชุมชน  สอดคล้องกับนโยบายของกระทรวงการท่องเที่ยวฯ ในการพัฒนาการท่องเที่ยวโดยชุมชน นอกจากนี้  ต้องคำนึงภาพลักษณ์การท่องเที่ยวของไทย โดยบ้านพักที่นำมาให้เช่าในระยะสั้น ต้องมีความสะดวก สะอาด ปลอดภัยและเป็นมิตรกับสิ่งแวดล้อม

ปลัดกระทรวงการท่องเที่ยวและกีฬา ยังกล่าวถึง เศรษฐกิจแบ่งปัน (Sharing Economy) ที่กำลังเป็นกระแสใหม่ของโลก ว่าปัจจุบันโลกออนไลน์เริ่มมีอิทธิพล จึงมีออนไลน์  แพลทฟอร์ม (Online Platform)เป็นสื่อในการเชื่อมโยงเจ้าของทรัพย์สินกับผู้ที่จะมาใช้ประโยชน์ทรัพย์สิน เพื่อเสริมรายได้ให้กับเจ้าของบ้านพัก และขณะนี้หลายประเทศได้ปรับปรุงเพื่อรองรับเศรษฐกิจแบ่งปันนี้